DA Den Europæiske Unions Tidende L 5/15

RÅDETS AFGØRELSE

af 12. december 2005

om vedtagelse af ordningen om de nærmere vilkår for ydelse af finansiel støtte til forhøjelse af pensionen til en efterlevende ægtefælle, der lider af et handicap

(2006/6/EF, Euratom)

RÅDET FOR DEN EUROPÆISKE UNION HAR —

under henvisning til vedtægten for tjenestemænd i De Europæiske Fællesskaber, fastsat ved forordning (EØF, Euratom, EKSF) nr. 259/68 (1), særlig artikel 76a,

under henvisning til udtalelse fra Vedtægtsudvalget, og

ud fra følgende betragtning:

Det påhviler De Europæiske Fællesskabers institutioner ved fælles aftale at fastlægge betingelserne for ydelse af finansiel støtte til forhøjelse af pensionen til en efterlevende ægtefælle, der lider af et handicap eller en alvorlig eller langvarig sygdom —

VEDTAGET FØLGENDE ORDNING:

Artikel 1

Som led i vedtægtens bestemmelser om social sikring kan en efterlevende ægtefælle, der lider af en alvorlig eller langvarig sygdom, eller som er handicappet, af institutionen få tildelt en finansiel støtte til forhøjelse af pensionen under sygdomsperioden, eller så længe handicappet varer, på grundlag af en undersøgelse af den pågældendes sociale og sundhedsmæssige stilling.

Artikel 2

Beslutningen om at tildele en finansiel støtte i henhold til artikel 76a i vedtægten træffes af ansættelsesmyndigheden ved Europa-Kommissionen.

Bevillingerne til gennemførelsen af artikel 76a i vedtægten forvaltes af Europa-Kommissionen.

Artikel 3

Den berørte efterlevende ægtefælle eller dennes retlige repræsentant (i det følgende benævnt »ansøgeren«) indgiver sin ansøgning til velfærdstjenesten ved den institution, der er ansvarlig for at fastsætte den pågældende efterlevende ægtefælles pensionsrettigheder. Ansøgningen skal være ledsaget af en udførlig lægeerklæring samt eventuel dokumentation fra den læge, der behandler den efterlevende ægtefælle, hvori det angives, hvilken alvorlig eller langvarig sygdom eller hvilket handicap der er tale om, og hvilke foranstaltninger der er nødvendige for at afhjælpe følgerne af handicappet eller den alvorlige eller langvarige sygdom.

Artikel 4

Ansættelsesmyndigheden ved Europa-Kommissionen træffer sin afgørelse på grundlag af en lægeudtalelse og en udtalelse om den pågældendes sociale stilling, jf. artikel 1.

Artikel 5

Under hensyntagen til udtalelsen fra den behandlende læge udtaler den rådgivende læge ved den i artikel 3 definerede ansvarlige institution sig om, hvorvidt sygdommen eller handicappet kan anerkendes, og om sværhedsgraden og den forventede varighed heraf. Den rådgivende læge udtaler sig desuden om, hvilke foranstaltninger der er nødvendige for at afhjælpe følgerne af sygdommen eller handicappet. Hvis institutionens rådgivende læge afgiver en negativ udtalelse, forelægges sagen til udtalelse i et udvalg bestående af institutionens rådgivende læge, ansøgerens behandlende læge og en tredje læge, der udpeges af de to førnævnte læger i fællesskab.

Artikel 6

Udtalelsen om ansøgerens sociale stilling afgives af en socialrådgiver ved den i artikel 3 definerede ansvarlige institution. Udtalelsen tager hensyn til lægeudtalelsen og omfatter en analyse af ansøgerens sociale situation og reelle behov som følge af sygdommen eller handicappet, herunder ansøgerens finansielle forhold, indtægter og udgifter. På grundlag af lægeudtalelsen og sin egen analyse fremsætter socialrådgiveren i overensstemmelse med artikel 10 et forslag om det beløb, der skal tildeles som finansiel støtte, tildelingens varighed og behovet for en ny undersøgelse af den pågældendes sociale og sundhedsmæssige stilling. Hvis der opstår tvist mellem ansøgeren og socialrådgiveren om den socioøkonomiske analyse, forelægges sagen til udtalelse i et paritetisk udvalg, der nedsættes på Kommissionens initiativ.

Artikel 7

Ansættelsesmyndigheden ved Europa-Kommissionen træffer afgørelse inden for en frist på to måneder fra ansøgningens indgivelse på grundlag af de udtalelser, der afgives i henhold til artikel 5 og 6. Såfremt der tildeles en finansiel støtte, får den virkning fra den første dag i den måned, der følger efter datoen for ansøgningens indgivelse, og den ydes i højest 12 måneder.

Artikel 8

Det er muligt at forlænge den finansielle støtte, såfremt den pågældende, når støtteperioden er udløbet, i overensstemmelse med ansættelsesmyndighedens afgørelse, stadig lider af et handicap eller en alvorlig eller langvarig sygdom. Ansættelsesmyndigheden træffer afgørelse om forlængelse af tildelingen af finansiel støtte, i givet fald på grundlag af en ny lægeudtalelse og en udtalelse om den pågældendes sociale situation, i overensstemmelse med bestemmelserne i artikel 5 og 6. Hvis det besluttes at forlænge tildelingen af finansiel støtte, får støtten virkning fra den første dag i den måned, der følger efter den sidste måned, hvor den forrige beslutning fandt anvendelse.

Artikel 9

Ansøgeren skal give oplysninger om sine finansielle forhold (dvs. aktiver, fast ejendom og værdipapirer) og opgive sine indtægter (pension fra institutionen, eventuelle andre pensioner fra anden side, ydelser som følge af handicappet eller den alvorlige/langvarige sygdom samt alle andre indtægtskilder) på grundlag af sin seneste selvangivelse og en erklæring på tro og love.

Artikel 10

Såfremt den efterlevende ægtefælles handicap eller alvorlige eller langvarige sygdom anerkendes, tildeles den pågældende i overensstemmelse med artikel 4, 5, 6 og 7 en finansiel støtte på grundlag af følgende beregning:

— Summen af de udgifter, der er forbundet med den alvorlige eller langvarige sygdom eller handicappet, og som ikke godtgøres fra anden side, plus eksistensminimummet, minus ansøgerens indtægter, jf. artikel 9 ovenfor. Det samlede støttebeløb kan dog ikke overstige ovennævnte udgifter.

Artikel 11

Institutionen udbetaler den finansielle støtte månedsvis, hvis varigheden af handicappet eller den alvorlige eller langvarige sygdom ifølge lægeudtalelsen overstiger en måned, og i modsat fald som et engangsbeløb.

Artikel 12

Ansøgeren skal uden ophold underrette velfærdstjenesten ved den i artikel 3 definerede ansvarlige institution om enhver ændring i sin situation.

Artikel 13

Tre år efter denne ordnings ikrafttræden og derefter hvert tredje år fremlægger Kommissionen en udførlig rapport om dens anvendelse, herunder den gennemsnitlige finansielle støtte år pr. år og den samlede finansielle virkning.

Artikel 14

Denne ordning træder i kraft den første dag i den måned, der følger efter den måned, hvor præsidenten for De Europæiske Fællesskabers Domstol har fastslået, at der foreligger en fælles aftale mellem institutionerne, jf. vedtægtens artikel 76a.

Den anvendes fra den 1. maj 2004.

Udfærdiget i Bruxelles, den 12. december 2005. På Rådets vegne J. STRAW Formand

(1) EFT L 56 af 4.3.1968, s. 1. Senest ændret ved Rådets forordning (EF, Euratom) nr. 31/2005.